[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 27.2.2008

COM(2008) 106 окончателен

2008/0047 (COD)

Предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

за създаване на многогодишна програма на Общността за защита на децата при използване на Интернет и други комуникационни технологии

(представена от Комисията){SEC(2008) 242}{SEC(2008) 243}

ОБЯСНИТЕЛЕН МЕМОРАНДУМ

1. Увод

От появата им като средство за комуникация, използвано основно от експерти и изследователи, днес Интернет и другите комуникационни технологии (наричани оттук нататък „ онлайн технологии “)[1] намират приложение в домове, училища, частни дружества и публична администрация, в повечето части на света. Интернет се превърна в основната движеща сила в края на 20-и и началото на 21-ви век.

В периода след въвеждането на Плана за действие за по-безопасен Интернет [2] както технологиите, така и тяхното приложение претърпяха значителна промяна. Технологията стана значително по-достъпна, развитието на инструментите и услугите увеличи многообразието от приложения, станали по-широки и разнообразни отколкото бе предвидено по време на създаването на Плана за действие, а често децата и младите хора са именно тези, които първи се възползват от новопоявилите се възможности. Нововъзникващите технологии и приложения предлагат отлични възможности за участие, творчество и изразяване на всички членове в обществото.

Децата са сред все по-активните потребители на онлайн технологиите. Възможностите за интерактивност и участие в онлайн средата могат да подобрят качеството на живот на много млади хора. Същевременно това означава, че младите хора могат да бъдат изправени пред избор, свързан в много случаи със собствената им безопасност, който при нормални обстоятелства не би се наложило да правят. Защитата на децата от вредно съдържание и поведение в онлайн среда и ограничаването на разпространението на незаконно съдържание са постоянна грижа на лицата с политически и законотворчески правомощия, сектора и крайните потребители, по-специално родителите, настойниците и възпитателите.

Въпреки че децата и младите хора са опитни потребители на онлайн технологиите и че са наясно както с рисковете, така и с начините за справяне с тях, не всички от тях са достатъчно зрели, за да могат да преценят ситуацията, пред която са изправени, и евентуалните последствия, до които взетите от тях решения биха могли да доведат. Същевременно те рядко биха споделили преживяното в Интернет със своите родители или настойници и биха се обърнали към тях за помощ само в най-краен случай. Тези фактори представляват предизвикателство за хората, отговарящи за детската безопасност.

Сред най-сериозните опасности за децата, свързани с онлайн технологиите, са случаите, при които деца са пострадали пряко като жертви на сексуален тормоз, документиран чрез снимки, филмов или звуков материал, разпространен впоследствие онлайн (материал, съдържащ злоупотреба с деца); когато извършителите се свързват и сприятеляват с децата с цел извършване на сексуална злоупотреба („сприятеляване“); и когато децата стават жертва на психически тормоз в онлайн среда (кибертормоз).

От 1996 г. насам Европейският съюз играе водеща роля по отношение защитата на децата в онлайн среда и последователните програми за по-безопасен Интернет[3] са основна част от дейността на Комисията в тази област. В момента те представляват единствената паневропейска инициатива за борба с проблемите, свързани със защита на децата в онлайн пространството, като включват мерки, доказали своята ефективност.

Постигнатите от тях резултати са:

- Европейска мрежа от горещи линии – точки за контакт, където обществеността може да докладва за незаконно съдържание

- Европейска мрежа за повишаване на осведомеността и координиран от нея „Ден на безопасния Интернет. Всяка година все по-голям брой държави от Европа и целия свят взимат участие в тези инициативи

- Информация за родители посредством независимо тестване на ефективността на филтриращия софтуер

- Подкрепа на инициативите за саморегулиране в сектора по отношение на оценката на съдържанието и мобилните телефони

Според крайната оценка на Плана за действие за по-безопасен Интернет днес Европейският съюз се възприема като „пионер, идентифицирал на един ранен стадий проблема с незаконното и вредното съдържание в Интернет като сериозен и важен политически въпрос от глобално значение“[4].

Комисията също прие Съобщение за прилагане на Програмата за по-безопасен Интернет плюс за периода 2005—2006 г[5]. По време на подготовката за настоящето предложение бе проведен процес за оценка на въздействието в периода април - юли 2007 г., включващ обществено онлайн допитване и целеви консултации[6].

Всички те потвърдиха ефективността на приложените мерки, като подчертаха необходимостта от адаптирането им към новите нужди. По-специално, защитата на деца в онлайн среда продължава да бъде една много важна грижа, а предизвикателствата още по-сериозни заради появата на нови технологии и услуги, водещи до нови приложения и рискове, особено за децата.

Новата програма ще улесни сътрудничеството и обмяната на опит, и най-добри практики на всички нива по отношение на въпроси, свързани с безопасността на децата в онлайн среда, и би могла допълнително да доразвие своята роля, като така ще осигури европейската добавена стойност. Настоящото предложение взема изцяло под внимание тези идеи.

Новата програма няма да разшири обхвата си, включвайки нови теми, като например здравни въпроси, сигурност на мрежата и защита на данните, тъй като те вече са обхванати от други политики на ЕС и инициативи за финансиране. Въпреки това много от тези идеи бяха включени като част от посланието за осведомяване и посредством използване на целесъобразни препратки към съществуващите инструменти.

Преди всичко програмата е проектирана по начин, позволяващ да се вземе под внимание неизвестното към момента бъдещо развитие на онлайн средата и произтичащите от него заплахи, които ще имат все по-голямо значение през предстоящите години. Способността за предвиждане на целесъобразни действия за защита на децата в онлайн среда ще бъде от съществено значение през периода 2009—2013 г.

2. Насърчаване на по-безопасното използване на Интернет и други комуникационни технологии

2.1. Законодателен контекст

Проблемите, свързани със защитата на децата в онлайн среда, имат глобален и комплексен характер: всеки може да подготви информационно съдържание, което може да бъде видяно от всеки друг, и което е достъпно в целия свят; материал, съдържащ злоупотреба с деца, може да бъде изготвен в дадена държава, разпространението му да се намира в друга и да бъде изтеглен навсякъде по света; а както е известно, извършителите преминават държавни граници, за да се срещнат с деца, с които са се запознали онлайн, с цел извършване на злоупотреба.

От правна гледна точка трябва да бъде направено същественото разграничение между незаконно , от една страна, и вредно , от друга, тъй като за двете се изискват отделни методи, стратегии и инструменти.

Това, което се счита за незаконно, се различава между отделните държави, определено е в приложимото национално законодателство и е обект на действия от страна на правоприлагащи и други правителствени органи. Въпреки многото общи характеристики съществуват значителни разлики в подробностите между законите на държавите-членки и тези на трети страни, където информационното съдържание може да бъде изготвено или да се съхранява.

Вредно съдържание означава съдържание, което е определено от родители, учители и възрастни като вредно за децата. Дефинициите за такъв тип съдържание са различни в отделните държави и култури и могат да се простират от електронни страници с порнография и насилие до страници, проповядващи расизъм, ксенофобия, речи и музика, подбуждащи към омраза, самонараняване, анорексия и самоубийство. Излагането на децата на вредно съдържание може да им причини психологически травми и да доведе до физически увреждания, когато са подстрекавани да нараняват други деца или себе си. Държавите-членки се различават както по отношение на чувствителността си към вредното съдържание (показване на голота, сексуални действия, насилие и т.н.), така и по отношение това колко сериозно се възприема влиянието на потенциално вредното съдържание върху децата. В някои държави съществуват правни разпоредби, ограничаващи разпространението на вредно съдържание само между възрастни, но също така съществуват значителни различия между особеностите на законите на държавите-членки и тези на трети страни.

Съществува многообразие от средства за действие срещу вредното съдържание , като всички те трябва да бъдат прилагани заедно, за да се увеличи тяхната ефективност: налагането на правни разпоредби, саморегулирането, средствата за родителски контрол, повишаването на осведомеността и образоваността са само малка част от тях.

И в двата случая първичната отговорност на доставчиците на информационно съдържание и услуги подлежи на регулиране от страна на националното законодателство. Въпреки това бяха установени определени общоевропейски стандарти, хвърлящи яснота върху правните въпроси посредством различни препоръки и директиви. От най-голямо значение за предложената програма са:

Препоръката за защита на непълнолетните и на човешкото достойнство при аудиовизуалните и информационните услуги [7](1998 г.), съдържаща препоръки и насоки за защита на непълнолетни. Последвана от Препоръка за защита на непълнолетните и на човешкото достойнство, и на правото на отговор [8] през 2006 г., която взима под внимание актуалното развитие на технологиите и промените в областта на медиите.

Директивата за аудиовизуални медийни услуги от декември 2007 г. Тя актуализира Директива „Телевизия без граници“, разширява обхвата си извън рамките на телевизионното разпространение, за да покрие всички аудиовизуални медийни услуги, и включва правила за защита на малолетните.

Конвенцията на Съвета на Европа за престъпления в кибернетичното пространство [9] (2001 г.) разглежда „престъпления, свързани с детска порнография“. Нейната цел е подпомагане на международното сътрудничество за разкриването, разследването и съдебното преследване на престъпленията в кибернетичното пространство и призовава за изграждане на обща основа на материално и процесуално право, и на юрисдикция. Тя бе последвана от Конвенцията на Съвета на Европа за защита на децата от сексуална експлоатация и сексуална злоупотреба (юли 2007 г), определяща формите на сексуална злоупотреба с деца като криминално деяние: сексуална злоупотреба, детска проституция, материали, съдържащи сексуална злоупотреба с деца, сприятеляване с децата с цел извършване на сексуална злоупотреба, „секс туризъм“[10].

Рамково решение относно борбата с детската порнография [11] на ЕС (2004 г.) установява минимални изисквания пред държавите-членки при определяне на престъпленията и съответните наказания по отношение изготвяне, дистрибуция, разпространение, предаване, предоставяне на разположение, а също придобиване и притежание на материал, съдържащ сексуална злоупотреба с деца.

Съобщението на Комисията „Към основна политика по отношение на борбата с престъпленията в кибернетичното пространство “[12] (2007 г.) има за цел укрепване на сътрудничеството при оперативното правоприлагане в областта на онлайн материали, съдържащи сексуална злоупотреба с деца, подобрявайки международното сътрудничество.

Съобщението на Комисията „Към стратегия на ЕС за правата на детето “[13] (2006 г.) разглежда едновременно вътрешната и външната политика за правата на детето изцяло в съответствие с вече съществуващите планове за действие и програми на Общността. „Насоките на ЕС за утвърждаването и защитата на правата на детето “ [14] (2007 г.) представляват рамка за защита на правата и неприкосновеността на децата в трети страни.

2.2. Връзки с други инициативи на Общността

При изпълнението на предложената програма ще бъдат взети под внимание действията, предприети по други програми и инициативи, които ще се надграждат и допълват, за да се избегне припокриването и да се постигне максимално въздействие. Действията включват:

- Предотвратяване и борба с престъпността

- Програма „Дафне ІІІ“

- Медийна грамотност

- Седма рамкова програма за научни изследвания и технологично развитие (2007–2013 г.).

2.3. Бъдещо развитие

Беше трудно да се предскаже развитието, претърпяното през последните няколко години, ето защо е също толкова трудно да се предскаже и предстоящото развитието. Въпреки това някои основни тенденции се открояват:

2.3.1. Развиваща се технологична среда

Технологии, комуникационни мрежи, медии, информационно съдържание, услуги и устройства ще претърпят едно все по-активно цифрово сближаване. Устройства и платформи вече „комуникират помежду си“, информационното съдържание става достъпно в нови, различни формати и може все по-лесно да бъде доставено, независимо от време и място, индивидуализирано в зависимост от предпочитанията и изискванията на отделните граждани. Подобряването на мрежите и по-бързият високоскоростен достъп, комбиниран с нови способи за компресиране на данни, създават нови, по-бързи канали за разпределение и водят до появата на нови формати и услуги при информационното съдържание, а също и до нови форми на комуникация.

Нововъзникващите технологии обхващат постоянно нарастващия капацитет за обработка и съхранение на компютрите, високоскоростните мрежи позволяват разпространяване (изискващо висока пропускателна способност) на богато информационно съдържание като например предаване на видео сигнал, а увеличеният капацитет на последното трето поколение мобилни телефони („3G“) позволява разпространение на видеосъдържание и достъп до Интернет, което е възможно и посредством някои конзоли за видеоигри.

Децата често първи възприемат и използват новите технологии. Промяната в онлайн средата означава същевременно и ново приложение на технологиите, а вследствие на това рисковете за децата и младите хора ще претърпят промени. Предизвикателството е промените да бъдат разбрани навреме и при възникване на нови рискове да бъдат разработени стратегии за противодействие.

Същевременно рисковете в онлайн и офлайн средата претърпяват сближаване, и въпреки че почти всички деца и млади хора са наясно с потенциалните рискове и възможните предпазни мерки, при извършване на онлайн комуникацията те невинаги действат предпазливо и прилагат въпросните предпазни средства. Например евентуалната вреда за дете, играещо на игра (например съдържаща насилие или сексуално съдържание), би била еднаква без значение дали то играе онлайн, или на игрова конзола вкъщи.

2.3.2. Нарастване на количеството и утежняване на характера на незаконното съдържание

Количеството незаконни материали, циркулиращо в онлайн средата, нараства, а техният характер става все по-сериозен.

В Обединеното кралство за периода 1997—2005 г. броят на интернет страниците, съдържащи материал за сексуална злоупотреба с деца, нараства с 1500 процента[15] , а нарастването на материал, представящ най-високата степен на сексуална злоупотреба, е четирикратно[16].

Произведеният в домашни условия материал измества изготвения с търговска цел. Освен това, децата, подложени на злоупотреба при изготвяне на този материал, са все по-малки, а броят на новите деца, забелязани в тези материали, нараства.

Последствията за децата, представени в тези материали, са много тежки. Базата данни на Интерпол с изображения на деца, с които е злоупотребено, съдържа 550 000 изображения с над 20 000 различни деца. От създаването на базата данни през 2001 г. едва около 500 от тези деца са идентифицирани и спасени[17].

2.3.3. Запазваща се „пропаст между поколенията“

Децата и младите хора са първите, които се възползват от новите технологични разработки и възможности. Те често са опитни потребители — могат да бъдат много по-напреднали от своите родители и учители — и няма да потърсят съвет или помощ освен в най-сериозните случаи[18]. Ето защо се задълбочава разликата между, от една страна, употребата на онлайн технологии и възприемането на рискове от деца и млади хора, и родителското разбиране на тази употреба, от друга. Това създава предизвикателство пред приноса на законодателните органи, властите и сектора за изграждането на сигурна онлайн среда за деца, както и за повишаването на осведомеността, предоставянето на възможности на децата и младите хора за по-безопасно използване на технологиите и осигуряване на възможност на родители, учители и настойниците да дават подходящи напътствия, основаващи се на техния личен опит.

2.4. Заключение

Все още съществува необходимост от действия за борба срещу незаконното съдържание в онлайн средата, за насърчаване на по-безопасна онлайн среда и за привличане на общественото внимание върху рисковете и предпазните мерки, които трябва да се предприемат онлайн; всичко това е част от съществуващата „Програма за по-безопасен Интернет плюс “. Съществува също така необходимост от разширяване обхвата на програмата: а) за да се фокусира специално върху защитата на застрашените деца в онлайн среда, особено в ситуации, в които се наблюдава „сприятеляване“ с деца с цел сексуална злоупотреба и кибертормоз, б) за да подсигури по-добрата информираност на всички засегнати страни по отношение на начините, по които децата използват новите технологии.

3. Нова програма

3.1. Цели и подход

Целта на програмата е насърчаване на по-безопасното използване на Интернет и други комуникационни технологии, особено от деца, и борба срещу незаконното съдържание и вредното поведение в онлайн среда.

В сравнение с „Програмата за по-безопасен Интернет плюс “ обхватът на настоящата програма вече няма да включва действия срещу нежеланите търговски електронни съобщения (спам), създаващи проблеми за потребителите независимо от тяхната възраст, и обект на други мерки от страна на Комисията.

За постигане на тази цел програмата ще се фокусира върху практическа помощ за крайните потребители, особено деца, родители, настойници и възпитатели.

Програмата ще се стреми към ангажиране и обединяване на отделните заинтересовани страни, взаимодействието на които е от решаващо значение, но които без наличието на подходящите структури невинаги обединяват усилията си.

Тук спадат дружества, предоставящи информационно съдържание; доставчици на интернет услуги; оператори на мобилни мрежи; регулаторни органи; органи по стандартизация; органи за саморегулиране в сектора; национални, регионални и местни органи, отговарящи за сектора, образованието, защитата на потребителите, семействата, правоприлагането, правата и закрилата на детето; както и неправителствени организации, работещи в сферата на защитата на потребителите, семействата, правата и закрилата на детето.

Настоящото решение зачита основните права и е съобразено с принципите, отразени в Хартата за основните права на Европейския съюз, и по-специално членове 7, 8 и 24. Решението е насочено специално към опазване на физическата и психическата неприкосновеност на децата и младите хора в съответствие с член 3 от Хартата.

3.2. Действия

Програмата обхваща четири действия: намаляване на незаконното съдържание и борба с вредното поведение в онлайн среда; насърчаване на по-безопасна онлайн среда; осигуряване на обществена осведоменост; и създаване на база от знания.

3.2.1. Действие 1: Намаляване на незаконното съдържание и борба с вредното поведение в онлайн среда

Това е и първото действие от „Програмата за по-безопасен Интернет плюс “ . Обхватът му е разширен и включва „сприятеляването“ с деца с цел извършване на сексуална злоупотреба и кибертормоз.

Дейностите са предназначени за намаляване на размера на незаконното съдържание, циркулиращо онлайн, и подходящи действия спрямо вредното поведение в онлайн среда, като се обръща особено внимание на онлайн разпространението на материали, съдържащи сексуална злоупотреба с деца, „сприятеляването“ с деца с цел извършване на сексуална злоупотреба и кибертормоз. Предложено е предоставяне на финансиране на центрове за контакт, които ще улеснят докладването на незаконно съдържание и вредно поведение в онлайн среда. Тези центрове трябва да служат за връзка с другите национални инициативи, каквито са саморегулирането или повишаването на осведомеността, и да си сътрудничат на европейско ниво по отношение на трансгранични проблеми и обмен на най-добри практики.

Допълнителни дейностите ще са насочени към насърчаване на развитието и прилагането на технически решения за справяне с незаконно съдържание и вредно поведение в онлайн средата и към насърчаване на взаимодействието и обмена на най-добри практики между широк кръг от заинтересовани страни на европейско и международно ниво.

Може да се наложи прилагането на различни механизми и експертни мнения за справяне с вредното поведение в онлайн среда, като например сприятеляване с цел сексуална злоупотреба и упражняване на психически тормоз. Цел на програмата ще е да разгледа психологическите, социологичните и техническите въпроси, свързани с проблема, и да подпомага сътрудничеството между заинтересованите страни. Някои от свързаните с тези проблеми мерки могат да бъдат част и от другите действия.

3.2.2. Действие 2: Насърчаване на по-безопасна онлайн среда

Това действие съчетава две действия от „Програмата за по-безопасен Интернет плюс “ , първото, имащо за цел предоставяне на инструменти на родителите (упълномощаване на потребителите), и второто, насърчаващо саморегулирането.

Дейностите ще са насочени към обединяване на заинтересованите страни с цел откриване на способи за насърчаване на по-безопасна онлайн среда и защита на децата от евентуалното вредно за тях съдържание и поведение. Това ще включва стимулиране на заинтересованите страни към поемане на отговорност, сътрудничество и обмен на опит и на най-добри практики между заинтересованите страни на европейско или международно равнище; дейностите ще насърчат разработването и прилагането на системи за саморегулиране и тяхната цел ще е снабдяване на потребителите с инструменти и приложения, които ще им осигуряват адекватна подкрепа при съприкосновение с вредното съдържание.

Нов елемент е поставянето на специален акцент върху насърчаване на участието на деца и млади хора, с цел по-добро разбиране на тяхната гледна точка и опит в използването на онлайн технологии и извличане на ползи от приноса им при определяне на мерки, инструменти, материали и политики за популяризиране на проблема.

3.2.3. Действие 3: Осигуряване на обществена осведоменост

Дейностите ще са предназначени за подобряване на обществената осведоменост и по-специално на децата, родителите, настойниците и възпитателите, относно възможностите и рисковете, свързани с използването на онлайн технологии, и средствата за безопасната им употреба.

Ще бъдат взети мерки за подпомагане на обществена осведоменост, посредством осигуряване на адекватна информация относно възможностите, рисковете и средствата за справяне с тях, координирани на европейско ниво, както и посредством осигуряване на центрове за контакт, където родители и деца ще могат да получат отговори на въпроси, свързани с безопасността в онлайн среда. Дейностите ще насърчават използване на рентабилни средства за разпространение на информация за популяризиране на проблема сред голям брой потребители.

Това действие вече е важна част от „Програмата за по-безопасен Интернет плюс “ . Въз основа на натрупания опит ще бъдат направени допълнителни усилия за насърчаване на предоставянето на предупредително съобщение посредством системата от училища.

Специално внимание ще бъде отделено на разработването и/или определянето на инструменти, методи и средства за ефективно повишаване на осведомеността, които по икономически ефективен начин могат да бъдат разпространени в мрежата. Мерките също така ще бъдат насочени към осигуряване на обмен на най-добри практики и трансгранично сътрудничество на европейско ниво.

3.2.4. Действие 4: Създаване на база от знания

Това действие е ново, въпреки че някои от дейностите, проведени в рамките на „Програмата за по-безопасен Интернет плюс“ (проучване на Евробарометър, тематична мрежа на ЕС за децата в онлайн среда), вече доведоха до обогатяване на базата от знания.

Промените в онлайн средата и появата на нови тенденции при използване на технологиите се осъществяват бързо. Съществува необходимост за изграждане на база от знания, която по подходящ начин да обхваща съществуващите и възникващите приложения, рискове и последствия, и в този контекст да съдържа както качествените, така и количествените им аспекти. Придобитите знания ще подкрепят прилагането на програмата, а също така и определянето на подходящи действия за гарантиране на онлайн безопасност за всички потребители.

Мерките ще се стремят към координиране на проучвания в съответните области в ЕС и извън него, и към натрупване на знания относно (променящите се) начини на употреба на онлайн технологиите от децата, свързаните с тях рискове и възможното вредно влияние на онлайн технологиите върху децата, включително технически, психологически и социологични аспекти. Свързаните с това действие проучвания биха могли да засегнат методи и инструменти за повишаване на осведомеността, оценка на схеми за взаимно- и саморегулиране, различни технически и нетехнически решения, а също и за други възникващи области в тази връзка.

Горепосочените действия няма да включват научноизследователски дейности, които могат да бъдат проведени в рамките на Седмата рамкова програма за научни изследвания и технологично развитие (2007–2013 г.). Рамковата програма покрива областта на свързаните с младите хора промени в начина на живот и потребление; това ще позволи провеждането на научни изследвания в областта на безопасността на децата в Интернет[19].

3.2.5. Международно сътрудничество

Международното сътрудничество ще бъде насърчавано като неизменна част от всяко отделно действие в съответствие с приоритетите, които предстои да бъдат определени.

4. Правно основание

Правното основание е член 153 от Договора за създаване на Европейската общност относно защитата на потребителите, което служеше за основание, одобрено от Европейския парламент и Съвета, на първоначалния План за действие за по-безопасен Интернет от 1999 г.[20], на двегодишното удължаване на План за действие от 2003 г[21] и на „Програмата за по-безопасен Интернет плюс “[22].

2008/0047 (COD)

Предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

за създаване на многогодишна програма на Общността за защита на децата при използване на Интернет и други комуникационни технологии

(текст от значение за ЕИП)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за създаване на Европейската общност и по-специално член 153 от него,

като взеха предвид предложението на Комисията[23],

като взеха предвид становището на Европейския икономически и социален комитет[24],

след консултации с Комитета на регионите,

в съответствие с процедурата, предвидена в член 251 от Договора[25],

като имат предвид, че:

(1) Разпространението на Интернет и използването на нови технологии, например на мобилни телефони, продължава да нараства със значителни темпове на територията на Общността и предлага на всички граждани в еднаква степен отлични възможности за участие, интерактивност и творчество. Продължават да съществуват рискове за деца и злоупотреби с технологиите, тъй като с променящите се технологии и социално поведение продължават да се появяват нови рискове и злоупотреби. За да се стимулира използването на възможностите и възползването от предимствата, предлагани от Интернет и другите онлайн технологии, се изискват също така мерки за насърчаване на тяхното по-безопасно използване.

(2) Стратегията „i2010 – европейско информационно общество за растеж и заетост“[26], която представлява развитие на Лисабонската стратегия, се стреми към съгласуваност на политиката за информационното общество и медийната политика на Комисията, за да подсили значителният принос на информационните и комуникационни технологии към икономическите резултати на държавите-членки. Една от нейните задачи е изграждане на Единно европейско информационно пространство, предоставящо достъпни и сигурни високоскоростни комуникации, богато и разнообразно съдържание, и цифрови услуги .

(3) Законодателната рамка на Общността по отношение на проблемите свързани с цифровото съдържание в информационното общество включва разпоредби за защита на непълнолетните лица[27], за защита на правото на неприкосновеност на личния живот[28] и за отговорността на доставчиците на междинни услуги[29]. Рамково решение 2004/68/ПВР на Съвета от 22 декември 2003 г. относно борбата със сексуалната експлоатация на деца и детската порнография[30] установява минималните изисквания за държавите-членки при определяне на престъпления и съответните наказания. Основана въз основа на Препоръка 98/560/ЕО на Съвета от 24 септември 1998 г. за развитие на конкурентоспособността на европейската индустрия за аудиовизуални и информационни услуги чрез подпомагане на национални мрежи, които са насочени към постигане на сравнимо и ефективно ниво на защита на малолетните и непълнолетните и на човешкото достойнство[31], Препоръката на Европейския парламент и на Съвета от 20 декември 2006 г. относно защитата на непълнолетните лица и на човешкото достойнство, и на правото на отговор по отношение на конкурентоспособността на европейската индустрия за аудиовизуални и онлайн информационни услуги[32] поставя насоки за развитие на националното саморегулиране, разширява обхвата на действие, като включва медийната грамотност, сътрудничеството и обмена на опит, и добри практики между органи за саморегулиране, взаимно регулиране и регулаторни органи, и действия против дискриминацията във всички медии.

(4) Ще съществува постоянна необходимост от действия както в областта на съдържанието, което е потенциално вредно за децата, така по отношение на незаконното съдържание, по-специално на материали, съдържащи сексуална злоупотреба с деца. Същото се отнася и за деца, станали жертва на вредно и незаконно поведение, водещо до физически и психологически увреждания, и за деца, подтиквани към имитиране на такова поведение, чрез което вредят на себе си или на друг.

(5) Желателно е да се постигне международно споразумение, съдържащо обвързващи разпоредби, но постигането му не може да бъде незабавно. Дори и да се постигне такова споразумение, само по себе си то няма да бъде достатъчно, за да се гарантира прилагането на разпоредбите или да осигури защита на изложените на риск лица.

(6) Решение № 276/1999/ЕО на Европейския парламент и на Съвета от 25 януари 1999 г. относно приемане на многогодишен план за действие на Общността за насърчаване на по-безопасното използване на Интернет и новите онлайн технологии чрез борба с незаконното и вредното съдържание преди всичко в областта на защитата на децата и непълнолетните[33] (План за действие за по-безопасен Интернет 1998—2004 г.)[34] и Решение № 854/2005/ЕО на Европейския Парламент и на Съвета от 11 май 2005 г. за създаване на многогодишна програма на Общността за насърчаване на по-безопасно използване на Интернет и нови онлайн технологии[35] (Програмата за по-безопасен Интернет плюс 2005—2008 г.) осигуриха финансиране от страна на Общността, което успешно насърчи множество инициативи и осигури европейска добавена стойност, както стана ясно от оценките на програмата, представени пред Европейския парламент, Съвета и Комитета на регионите[36].

(7) Като допълнение към констатациите от извършените оценки на предходните програми, проведената серия от проучвания на Евробарометър и общественото допитване ясно показаха необходимостта от това да се продължат дейностите, свързани в докладването на нелегално съдържание и за повишаване на осведомеността в държавите-членки.

(8) Развиващите се технологии, изменението в начините на използване на Интернет и други комуникационни технологии от възрастни и деца, и промяната на социалното поведение водят до възникване на нови опасности за деца. Базата от знания, която може да бъде използвана при проектиране на ефективни действия, трябва да бъде разширена, за да може промените да бъдат по-добре разбрани. Мерките и действията трябва да бъдат групирани по многопластов и допълващ се начин; това ще включва например по-нататъшното развитие на поддържащите технологии и насърчаване на най-добри практики за съставяне на етични кодекси, съдържащи общоприети норми на поведение, или сътрудничество със сектора по отношение на договорените цели.

(9) Предвид глобалния характер на проблема международното сътрудничество има ключово значение. Нелегалното съдържание може да бъде изготвено в дадена държава, да се помещава в друга, но достъпът до него и изтеглянето му се правят навсякъде по света. Международното сътрудничество, насърчавано в рамките на мрежовите структури на Общността, трябва да бъде подсилено, за да бъдат децата по-добре защитени от трансгранични рискове, свързани с трети страни. Обменът на най-добри практики между европейски организации и организации от други части на света може да бъде взаимно изгоден.

(10) Мерките, които Комисията е упълномощена да приеме съгласно изпълнителните правомощия, предоставени ѝ с настоящето Решение, са основно мерки по управление относно изпълнението на програма, която има значително отражение върху бюджета по смисъла на член 2, буква а) от Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощията, предоставени на Комисията[37]. Тези мерки следва да бъдат приети в съответствие с процедурите по управление, предвидени в член 4 от същото решение.

(11) Комисията следва да осигури взаимно допълване и взаимодействие със съответните инициативи и програми на Общността.

(12) Настоящото решение следва да установи финансова рамка за целия срок на програмата, представляваща първостепенен ориентир за бюджетния орган по смисъла на точка 37 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление[38].

(13) Тъй като целите на предложените действия не могат да бъде изцяло постигнати само от държавите-членки поради международния характер на разглежданите проблеми и затова могат да бъдат по-успешно постигнати на равнище на Общността, поради обхвата и последиците от действията на европейско ниво, Общността може да приеме мерки в съответствие с принципа на субсидиарност, както е определено в член 5 от Договора. В съответствие с принципа на пропорционалност, така както е посочен в този член, настоящото решение не излиза извън рамките на необходимото за постигане на тези цели.

(14) Настоящото решение зачита основните права и е съобразено с принципите, отразени в Хартата за основните права на Европейския съюз, и по-специално членове 7, 8 и 24 от нея,

РЕШИХА:

Член 1

Цел на програмата

1. С настоящото решение се създава програмата на Общността за насърчаване на по-безопасното използване на Интернет и други комуникационни технологии, особено от деца и за борба срещу незаконното съдържание и вредното поведение в онлайн среда.

Програмата е известна като „Програма за по-безопасен Интернет “ (оттук нататък наричана „Програмата“)

2. За да бъде постигната съвкупната цел на Програмата, трябва да бъдат представени следните насоки на действие:

а) намаляване на незаконното съдържание и борба с вредното поведение в онлайн среда;

б) насърчаване на по-безопасна онлайн среда;

в) осигуряване на обществена осведоменост;

г) създаване на база от знания.

Дейностите, които трябва да бъдат извършени в рамките на посочените насоки за действие, са представени в приложение I.

Програмата се прилага в съответствие с приложение III.

Член 2

Участие

1. Участието в програмата е открито за юридически лица, установени в държавите-членки на ЕС.

2. Освен това програмата е открита и за участие на:

а) юридически лица, установени в държави от Европейската асоциация за свободна търговия (ЕАСТ), които са част от Европейското икономическо пространство (ЕИП), в съответствие с условията, представени в Споразумението за ЕИП;

б) юридически лица, установени в присъединяващите се страни и страни-кандидатки, ползващи се от предприсъединителна стратегия, съгласно общите принципи и общите правила и условия за участие на тези държави в програмите на Общността, утвърдени от съответното рамково споразумение и решения на Съвета по асоцииране;

в) юридически лица, установени в страни от Западните Балкани и в страните, които са част от Европейската политика за добросъседство, съгласно разпоредбите, които предстои да се определят с тези страни, след утвърждаването на рамкови споразумения, отнасящи се до тяхното участие в програмите на Общността;

г) юридически лица, установени в трета страна, която е страна по международно споразумение, сключено с Общността, по силата и на основата на което дава финансов принос към Програмата;

д) международни организации и юридически лица, установени в трета страна, различни от посочените в букви а), б), в) и г), съгласно условията, представени в приложение III.

Член 3

Правомощия на Комисията

1. Комисията е отговорна за прилагането на Програмата.

2. Комисията изготвя работна програма въз основа на настоящето решение.

3. Комисията действа в съответствие с процедурата, предвидена в член 4, параграф 2, за целите на:

а) приемане и изменение на работната програма, включително определяне на приоритетните области за международно сътрудничество;

б) всякакви отклонения от правилата, посочени в приложение III;

в) прилагане на мерки за оценка на програмата.

4. Комисията информира комитета, посочен в член 4, относно напредъка при изпълнението на програмата:

Член 4

Комитет

1. Комисията се подпомага от комитет.

2. При позоваване на настоящия параграф, се прилагат членове 4 и 7 от Решение 1999/468/ЕО, при спазване на разпоредбите на член 8 от него.

Периодът, предвиден в член 4, параграф 3 от Решение 1999/468/ЕО, се определя на три месеца.

3. Комитетът определя свой процедурен правилник.

Член 5

Наблюдение и оценка

1. За да се осигури ефикасното използване на помощта, отпусната от Общността, Комисията гарантира, че действията съгласно настоящото решение подлежат на предварителна оценка, проследяване и последваща оценка.

2. Комисията осъществява наблюдение върху изпълнението на проектите по Програмата. Комисията оценява начина, по който проектите са се изпълнявали, както и резултатите от тяхното изпълнение, с цел да направи преценка дали са постигнати първоначалните цели.

3. Комисията докладва за изпълнението на насоките на действие, упоменати в член 1, параграф 2, на Европейския парламент, Съвета и Европейския икономически и социален комитет, както и на Комитета на регионите до [две години и половина след датата на публикуване].

Комисията представя окончателен доклад за оценка в края на Програмата.

Член 6

Финансови разпоредби

1. Програмата обхваща период от пет години, считано от 1 януари 2009 г.

2. С настоящото решение референтната финансова сума за изпълнение на програмата за периода от 1 януари 2009 г. до 31 декември 2013 г. се определя на 55 милиона EUR.

Годишно заделените средства за периода 2009—2013 г. се разрешават от бюджетния орган в рамките на финансовата прогноза.

3. Примерна разбивка на разходите е дадена в приложение II.

Член 7

Настоящото Решение влиза в сила в деня на публикуването му в Официален вестник на Европейския съюз .

Съставено в Брюксел на […] година.

За Европейския парламент За Съвета

Председател Председател

ПРИЛОЖЕНИЕ I ДЕЙСТВИЯ

Увод

Целта на програмата е насърчаване на по-безопасното използване на Интернет и други комуникационни технологии, особено от деца, и борба срещу незаконното съдържание и вредното поведение в онлайн среда.

За постигане на тази цел програмата ще се фокусира върху практическа помощ за крайните потребители, особено деца, родители, настойници и възпитатели, като насърчава партньорството между заинтересованите лица.

Общата цел на програмата е насърчаване на по-безопасното използване на Интернет и други комуникационни технологии (наричани оттук нататък „ онлайн технологии “), особено от деца, насърчаване на развитието на сигурна онлайн среда, намаляване на размера на незаконно съдържание, разпространявано онлайн, борба с потенциално вредното поведение онлайн и осигуряване на обществената осведоменост по отношение на рискове и предпазни мерки в онлайн среда.

За да се осигури съгласуван подход спрямо рискове, при които съдържанието и услугите могат да бъдат достъпни и използвани както онлайн, така и офлайн, като например при видеоигрите, програмата може да бъде насочена и към двата вида достъп и приложение.

Програмата ще бъде приложена посредством четири основни насоки на действие:

1. Намаляване на незаконното съдържание и борба с вредното поведение в онлайн среда

Дейностите са предназначени за намаляване на количеството на незаконното съдържание, циркулиращо онлайн, и адекватни действия спрямо вредното поведение в онлайн среда, като се поставя специално акцент върху разпространението на материали, съдържащи сексуална злоупотреба с деца, сприятеляването с деца с цел извършване на сексуална злоупотреба и упражняване на психически тормоз онлайн. Планираните основни всеобхватни действия включват:

1. Осигуряване на центрове за контакт, където обществото ще може да съобщава за незаконно съдържание и вредно поведение в онлайн среда. Дейностите следва да гарантират, че тези центрове за контакт са ефективни и познати за обществото, действат в тясно сътрудничество с другите мерки на национално ниво и търсят сътрудничество на европейско ниво, за да се справят с трансгранични проблеми и обменят най-добри практики.

2. Борба с вредното поведение в онлайн среда, по-специално със сприятеляването с деца с цел извършване на сексуална злоупотреба и оказването на психически тормоз в онлайн среда. Цел на дейностите ще е противодействие на сприятеляването с деца с цел извършване на сексуална злоупотреба и оказването на психически тормоз. Действията ще разгледат техническите, психологическите и социологичните въпроси, свързани с проблема, и ще подпомагат сътрудничеството и координацията между заинтересованите страни.

3. Стимулиране на прилагането на технически решения за адекватни действия спрямо незаконно съдържание и вредно поведение в онлайн среда. Дейностите следва да насърчават развитието или адаптирането на ефективни технологични инструменти за справяне с незаконното съдържание и борба с вредното поведение в онлайн среда, общо използвани от заинтересованите страни.

4. Насърчаване на сътрудничеството и обмена на информация, опит и най-добри практики между заинтересованите страни на национално и европейско ниво. Дейностите ще имат за цел подобряване на координацията между заинтересованите страни, участващи в борбата срещу разпространението на незаконно съдържание и вредното поведение в онлайн среда, и насърчаване на участието и ангажимента на тези заинтересованите страни.

5. Укрепване на сътрудничеството, обмена на информация и опит в борбата с незаконно съдържание и вредно поведение в онлайн среда на международно ниво. Дейностите ще целят подобряване на сътрудничеството с трети страни, хармонизиране на подходите за противодействие на незаконното съдържание и вредното поведение в онлайн среда на международно ниво и насърчаване на разработването на съвместни подходи и методи за работа.

2. Насърчаване на по-безопасна онлайн среда

Дейностите ще са предназначени за обединяване на заинтересованите страни с цел откриване на способи за насърчаване на по-безопасна онлайн среда и защита на децата от съдържание, което може да бъде вредно за тях. Планираните основни всеобхватни действия включват:

1. Насърчаване на сътрудничеството и обмена на информация, опит и най-добри практики между заинтересованите страни . Дейностите ще са предназначени за насърчаване на сътрудничеството, хармонизиране на подходите за създаване на по-безопасна онлайн среда за деца и създаване на условия за обмен на най-добри практики и методи на работа. Действията ще са предназначени за осигуряване на заинтересованите лица с открита платформа за дискусии по въпросите за насърчаване на по-безопасна онлайн среда и начини за защита на децата от потенциално вредно съдържание в рамките на различните платформи.

2. Насърчаване на заинтересованите лица към разработване и внедряване на подходящи системи за саморегулиране . Действията ще насърчават създаването и прилагането на инициативи за саморегулиране и ще стимулират заинтересованите лица да вземат под внимание детската безопасност при разработване на нови технологии и услуги.

3. Насърчаване на участието на деца и млади хора в изграждане на по-безопасна онлайн среда. Действията ще са предназначени за ангажиране на деца и млади хора, с цел по-добро разбиране на тяхната гледна точка и опит по отношение използване на онлайн технологии, що се отнася до насърчаване на по-безопасна онлайн среда за деца.

4. Увеличаване на осведомеността относно подходящи инструменти за действие срещу вредното съдържание в онлайн среда. Дейностите ще целят увеличаване на информираността относно представянето и ефективността на инструментите за действие срещу незаконно съдържание и снабдяване на потребителите с информация, инструменти и приложения, които да им осигуряват подходяща подкрепа при съприкосновение с вредното съдържание измежду различните платформи.

5. Осигуряване на съвместимост между подходите на европейско и международно ниво. Дейностите ще насърчават сътрудничеството и обмена на информация, опит и най-добри практики между заинтересованите страни на европейско и международно ниво.

3. Осигуряване на обществена осведоменост

Дейностите ще са предназначени за подобряване на обществената осведоменост, особено на децата, родителите, настойниците и възпитателите, относно възможностите и рисковете, свързани с използването на онлайн технологии, и средствата за безопасната им употреба. Планираните основни всеобхватни действия включват:

1. Повишаване на обществената осведоменост и разпространение на информация за по-безопасно използване на онлайн технологиите. Дейностите ще повишат обществената осведоменост чрез осигуряване на адекватна информация относно възможностите, рисковете и средствата за справяне с тях, координирани на европейско ниво. Дейностите ще насърчават рентабилни средства за популяризиране на проблема сред голям брой потребители.

2. Осигуряване на центрове за контакт, където родители и деца могат да получат отговори на въпроса за тяхната безопасност в онлайн среда. Дейностите ще целят предоставянето на възможност на потребителите за взимане на адекватни и отговорни решения, като им предоставят съвет за целесъобразна информация и за предпазните мерки, които трябва да се предприемат с цел безопасност в онлайн среда.

3. Насърчаване на оптимизирането на ефективни и рентабилни методи и инструменти за повишаване на осведомеността . Действията ще целят подобряване на съответните методи и инструменти за повишаване на осведомеността с оглед на тяхната дългосрочна ефективност и рентабилност.

4. Осигуряване на обмен на най-добри практики и трансгранично сътрудничество на европейско ниво. Ще бъдат взети мерки по отношение на осигуряване на ефективно трансгранично европейско сътрудничество и обмен на най-добри практики, инструменти, методи, опит и информация.

5. Осигуряване на обмен на най-добри практики и сътрудничество на международно ниво. Действията ще целят насърчаване на сътрудничество и обмен на най-добри практики, инструменти, методи, опит и информация на международно ниво, за да се стимулират общи подходи и методи на работа и да се подобрят, и оптимизират ефективността, рентабилността и обхватът на глобалните инициативи.

4. Създаване на база от знания

Дейностите ще имат за цел да създадат база от знания с оглед на подходящия подход към съществуващите и нововъзникващите приложения на онлайн средата, и съответните рискове, и последствия с оглед на проектиране на подходящи мерки, целящи осигуряване на безопасността на всички потребители. Планираните основни всеобхватни действия включват:

1. Стимулиране използването на съгласуван подход по отношение проучване на съответните области. Действията ще подсигурят съгласуваност на усилията за учени и експерти, ангажирани в областта на детската безопасност в онлайн среда на европейско равнище, насърчат международното сътрудническо и координиране, и създадат актуализирани прегледи на съществуващите и нововъзникващите научни изследвания.

2. Осигуряване на актуализирана информация относно използването на онлайн технологии от деца. Ще бъдат извършени действия за изготвяне на актуализирана информация относно използването на онлайн технологии от деца и начина, по който те и техните родители, и настойници подхождат както към възможностите, така и към рисковете. Действията ще включват количествени и качествени аспекти: Те ще целят разширяване на познанието относно стратегиите, използвани лично от деца и млади хора, за справяне с рисковете в онлайн среда и оценка на ефективността на тези стратегии.

3. Подпомагане проучването на случаите, при които деца стават жертви в онлайн среда. Действията ще целят проучване на техническите, психологическите и социологичните въпроси, свързани със случаите, при които деца стават жертви в онлайн средата, включително интернет психически тормоз, сприятеляване с деца с цел извършване на сексуална злоупотреба, проблеми, свързани с материали, съдържащи сексуална злоупотреба с деца в онлайн среда, и нови форми на поведение, които биха могли да донесат риск от причиняване на вреди на децата.

4. Насърчаване на проучването на ефективни начини за подобряване на безопасното ползване на онлайн технологиите. Действията могат да се отнасят до проучване и изпитване на методи и инструменти за повишаване на осведомеността, на успешни схеми за взаимно- и саморегулиране, на ефективността на различните технически и нетехнически решения, а също и на други сходни проблеми.

5. Разширяване на познанието относно въздействието на използването на настоящите и нововъзникващите технологии върху децата и младите хора. Действията ще имат за цел по-доброто разбиране на психологическото, поведенческото и социологическото въздействие върху децата и младите хора, използващи онлайн технологии, като се започне от въздействието в резултат от тяхното излагане на вредно съдържание и поведение, и се стигне до сприятеляване с цел сексуална злоупотреба и упражняване на психически тормоз измежду различните платформи—от компютри и мобилни телефони до конзоли за видеоигри и други нововъзникващи технологии.

ПРИЛОЖЕНИЕ II ПРИМЕРНА РАЗБИВКА НА РАЗХОДИТЕ

Намаляване на незаконното съдържание и борба с вредното поведение в онлайн среда | 30—35% |

Насърчаване на по-безопасна онлайн среда | 5—10% |

Осигуряване на обществена осведоменост | 45—50% |

Създаване на база от знания | 8—15% |

1. ПРИЛОЖЕНИЕ III МЕТОДИ ЗА ОСЪЩЕСТВЯВАНЕ НА ПРОГРАМАТА

(1) Комисията ще осъществява програмата в съответствие с техническото съдържание, конкретизирано в приложение I.

(2) Програмата ще се осъществява чрез действия, включващи:

А. Действия със споделени разходи

1. Действия, свързани с пилотни проекти и най-добри практики; ad hoc проекти в области, свързани с програмата, включително проекти, при които се наблюдават най-добри практики, или проекти, свързани с иновационни приложения на съществуващи технологии.

2. Мрежи и национални действия, свързващи най-разнообразни заинтересовани лица с цел обезпечаване на действия в цяла Европа и улесняване действията по координацията и предаването на знания.

3. Сравнителни изследвания от общоевропейски мащаб върху начина, по-който възрастните и децата използват онлайн технологиите, възникващите в резултат рискове за деца и влиянието на вредни практики върху деца, поведенческите и психологическите аспекти с акцент върху сексуалната злоупотреба с деца, свързана с използването на онлайн технологии, проучвания на бъдещи рискови ситуации, възникнали в резултат на променящото се поведение и технологично развитие и т.н.

4. Проекти за внедряване на технологии.

Б. Съпътстващи мерки

Съпътстващите мерки ще допринесат за изпълнението на програмата или подготовката на бъдещи дейности.

1. Сравнителни оценки и проучвания на общественото мнение с оглед получаване на надеждни данни относно по-безопасното използване на онлайн технологии във всички държави-членки, които се събират с помощта на сравнителна методика.

2. Техническа оценка на някои технологии, например на филтрирането, проектирани в подкрепа развитието на по-безопасното използване на Интернет и новите онлайн технологии.

3. Проучвания в подкрепа на програмата и действията във връзка с нея.

4. Обмен на информация посредством конференции, семинари, работни групи и други срещи, както и управление на групи свързани мероприятия;.

5. Дейностите за разпространение, информиране и комуникация.

(3) В съответствие с член 2, параграф 2, буква е) международни организации и юридически лица, установени в трети страни, могат да участват в действия с поделени разходи, които са финансирани или не са финансирани от Общността, при следните условия:

i) действията трябва да спадат към приоритетите за международно сътрудничество, дефинирани в работната програма. Тези приоритети могат да бъдат определени по област на дейността, по географски критерии или и по двете едновременно.

ii) В работната програма може да се дефинират допълнителни критерии и условия, които трябва да бъдат удовлетворени от международни организации и юридически лица, установени в трети страни, за да получат финансиране от Общността.

(4) Подборът на действия с поделени разходи ще се основава на покани за подаване на предложения, публикувани на електронната страница на Комисията в съответствие с действащите финансови разпоредби.

(5) Заявленията за подкрепа от страна на Общността следва да съдържат, където е необходимо, финансов план, изброяващ всички компоненти по финансирането на проектите, включително финансовата помощ, искана от Общността, а също и всички други заявления за подпомагане или безвъзмездни средства от други източници.

(6) Съпътстващите мерки ще бъдат прилагани посредством покани за подаване на оферти в съответствие с действащите финансови разпоредби.

ЗАКОНОДАТЕЛНА ФИНАНСОВА ОБОСНОВКА

1. НАИМЕНОВАНИЕ НА ПРЕДЛОЖЕНИЕТО:

Предложение за РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА за създаване на многогодишна програма на Общността за защита на децата при използване на Интернет и други комуникационни технологии

2. РАМКА УД/БД (Управление по дейности / Бюджет по дейности)

Засегната област на политиката: Информационно общество

Дейност/и: Политика в областта на електронните комуникации и мрежова сигурност

3. БЮДЖЕТНИ РЕДОВЕ

3.1. Бюджетни редове (оперативни редове и редове, свързани с техническа и административна помощ (предишни Б.А редове), включително бюджетни редове:

09 02 02

09 01 04 04

3.2. Продължителност на дейността и финансово отражение:

2009—2013 г.

Бюджетни характеристики (ако е необходимо, да се добавят редове)

Бюджетен ред | Вид разходи | Нов | Вноска на ЕАСТ | Вноски от държавите кандидатки | Функция от финансовата перспектива |

09 02 02 | Незадължителни | МБК[39] | ДА | ДА | ДА | № 1A |

09 010 404 | Незадължителни | ЕБК[40] | ДА | ДА | ДА | № 1A |

4. ОБОБЩЕНИЕ НА СРЕДСТВАТА

4.1. Финансови средства

4.1.1. Обобщение на бюджетните кредити за поети задължения (БКПЗ) и бюджетните кредити за плащания (БКП)

в милиони € (до 3 знака след десетичната запетая)

Вид разходи | Раздел № | Година n | n + 1 | n + 2 | n + 3 | n + 4 | n + 5 и след това | Общо |

Оперативни разходи[41] |

Бюджетни кредити за поети задължения (БКПЗ) | 8.1 | а | 10,7 | 10,7 | 10,7 | 10,7 | 10,7 | 53,5 |

Бюджетни кредити за плащания (БКП) | б | 5,08 | 6,61 | 9,55 | 10,05 | 22,21 | 53,5 |

Оперативни разходи в рамките на референтната сума[42] |

Техническа и административна помощ (ЕБК) | 8.2.4 | в | 0,3 | 0,3 | 0,3 | 0,3 | 0,3 | 1,5 |

ОБЩА РЕФЕРЕНТНА СУМА |

Бюджетни кредити за поети задължения | а+в | 11 | 11 | 11 | 11 | 11 | 55,0 |

Бюджетни кредити за плащания | б+в | 0,3 | 5,38 | 6,91 | 9,85 | 10,35 | 22,21 | 55,0 |

Административни разходи, които не са включени в референтната сума[43] |

Човешки ресурси и свързани с тях разходи (ЕБК) | 8.2.5 | г | 1,249 | 1,249 | 1,249 | 1,249 | 1,249 | 1,249 | 7,494 |

Административни разходи, без човешките ресурси и свързаните с тях разходи, невключени в референтна сума (ЕБК) | 8.2.6 | д | 0,067 | 0,067 | 0,067 | 0,067 | 0,067 | 0,024 | 0,359 |

Обща индикативна стойност на финансиране на мерките

ОБЩО БКПЗ, включително и разходи за човешки ресурси | а+в+г+д | 12,316 | 12,316 | 12,316 | 12,316 | 12,316 | 1,273 | 62,853 |

ОБЩО БКП, включително и разходи за човешки ресурси | б+в+г+д | 1,616 | 6,696 | 8,226 | 11,166 | 11,666 | 23,483 | 62,853 |

Данни за съфинансирането

Ако предложението включва съфинансиране от държавите-членки или други организации, следва да се посочи оценка на нивото на съфинансиране:

в милиони €(до 3 знака след десетичната запетая)

Съфинансиращ орган | Година n | n + 1 | n + 2 | n + 3 | n + 4 | n + 5 и след това | Общо |

…………………… | е |

ОБЩО БКПЗ със съфинансиране | a+в+г+д+е |

4.1.2. Съвместимост с финансовото планиране

( Предложението е съвместимо със съществуващото финансово планиране.

( Предложението предполага препрограмиране на съответните позиции във финансовата перспектива.

( Във връзка с предложението може да е необходимо прилагане на разпоредбите на Междуинституционалното споразумение[44] (т.е. инструмент за гъвкавост или преразглеждане на финансовата перспектива).

4.1.3. Финансово въздействие върху приходите

( Предложението няма финансово въздействие върху приходите

( Предложението има финансово въздействие – ефектът му върху приходите е следният:

в милиони €(до един знак след десетичната запетая)

Преди дейността [Година n-1] | Състояние след дейността |

Общ брой на човешките ресурси | 12 | 12 | 12 | 12 | 12 | 12 |

5. ХАРАКТЕРИСТИКИ И ЦЕЛИ

5.1. Потребности, които трябва да бъдат удовлетворени в краткосрочен или дългосрочен план

Съществува постоянна необходимост от действия за справяне с незаконното съдържание и вредното поведение в онлайн среда, за насърчаване постигането на по-безопасна онлайн среда и гарантиране осведомеността на обществото за рисковете и предпазните мерки, които трябва да се предприемат в променящата се онлайн среда. Съществува също така необходимост от разширяване на обхвата на програмата, за да се обърне специално внимание на защитата на застрашените деца в онлайн среда, особено в ситуации, при които лица се сприятеляват с деца с цел сексуална злоупотреба („сприятеляване“) и извършват кибертормоз, което може да доведе до много тежки и дългосрочни последствия за детето. За да можем да се справим с горепосочените предизвикателства, е необходимо по-широко познание.

5.2. Добавена стойност от участието на Общността и съгласуваност на предложението с други финансови инструменти и възможни полезни взаимодействия

Общността ще насърчава най-добрите практики в държавите-членки посредством осигуряване на напътствия и подкрепа за извършване на съпоставка на европейско ниво, обмен на информация и обогатяване на базата от знания. Националните дейности ще допринесат за „мултипликационен ефект“ по отношение на по-доброто разпространение на най-добри практики. Повторната употреба на проверени инструменти, методи, стратегии и технологии или достъпът до актуализирана информация на европейско ниво ще оптимизират рентабилността и ефективността на заинтересованите лица на ниво държави-членки.

Програмата цели постигането на оптимално взаимодействие между националните дейности посредством обмен на информация и инициативи в рамките на ЕС. Предложените дейности се основават отчасти на постигнатото от предходни действия и ще допълнят действията, стартирали при други програми и инициативи на ЕС (а именно „Предотвратяване и борба с престъпността“, „Младежта в действие“, „Дафне ІІІ“), за да се избегне припокриването и да се увеличи максимално ефектът от тях.

5.3. Цели, очаквани резултати и свързани с тях показатели на предложението в контекста на УД рамката

Целите ще бъдат следните:

2. Намаляване на незаконното съдържание и борба с вредното поведение в онлайн среда;

3. Насърчаване на по-безопасна онлайн среда;

4. Осигуряване на обществена осведоменост;

5. Създаване на база от знания.

Оперативните цели конкретизират критерии, които улесняват постигането на горепосочените цели:

Оперативни цели: | Показатели |

Незаконно съдържание и вредно поведение/съдържание |

Обществени центрове за докладване | Брой центрове за докладване/ Покритие в държавите-членки; брой на получените доклади, на полицейските акции, на затворените електронни страници; степен на обществена осведоменост |

Вредното поведение в онлайн среда | Степен на обществена осведоменост |

Технически решения | Брой проекти |

Насърчаване на по-безопасна онлайн среда |

Ангажираност от страна на сектора | Брой срещи / организирани конференции / участници. Брой операции за саморегулиране |

Сътрудничество между заинтересованите страни | Брой срещи / организирани конференции / участници. Брой проекти и инициативи |

Повишаване на осведомеността |

Предоставяне на възможност за потребителите да използват безопасно на онлайн средата | Степен на осведоменост на потребителите |

Съгласувани усилия за повишаване на осведомеността и разпространение на информация относно проблемите, свързани с безопасността | Брой центрове за повишаване на осведомеността / Покритие в държавите-членки; брой на ангажирания персонал, на мерките за популяризиране, на ангажирани заинтересовани страни; публичност; степен на привличане на общественото внимание |

Методи и инструменти за повишаване на осведомеността | Брой на възпроизводимите методи / инструменти |

Ангажиране на деца в изграждане на по-безопасна онлайн среда. | Брой деца / дейности, в които са ангажирани деца |

Създаване на база от знания |

Съгласувани проучвания в рамките на ЕС | Брой на засегнатите теми, на обхванатите държави |

Актуализирана информационна база | Брой проекти, публикации |

Разширяване на знанията за личните стратегии на децата по отношение на рисковете в онлайн среда | Брой проекти, публикации |

Проучвания на сексуалната експлоатация на деца в онлайн среда | Брой проекти, публикации |

Всички действия |

Сътрудничество, обмен на информация, опит, най-добри практики между заинтересованите страни на ниво ЕС / международно ниво. | Брой срещи / организирани конференции / участници |

5.4. Метод на изпълнение (указателен)

( Централизирано управление

( пряко от Комисията

Механизмите за разпределение следват обичайния подход на Общността по отношение на безвъзмездно предоставените средства и съфинансирането, и по отношение на действия, които са изцяло финансирани от Общността на базата на подробно заявление за финансиране. Финансирането ще бъде отпуснато посредством покани за подаване на предложения и оферти.

6. НАБЛЮДЕНИЕ И ОЦЕНКА

6.1. Система за наблюдение

Длъжностните лица на Комисията отговарят за изпълнението и наблюдението на програмата. Наблюдението ще бъде основано на:

- Получена информация от бенефициерите (доклади за дейността и финансови отчети);

- Инспекции на проектите;

- Обратна информация на участниците в програмата относно дейностите;

- Интегрирани показатели за оценка и изпълнение във всички проекти и действия.

При еднократни проекти, например семинари и конференции, на място ще бъдат извършено наблюдение и външна оценка на принципа на случайните проби и/или рискови фактори.

6.2. Оценка

6.2.1. Оценка ex-ante

Беше направена подробна оценка на въздействието и оценка ex-ante , включваща анализ разходи—ползи, въз основа на теоретични изследвания, анкети, проучвания, проведени от Общността и от външни лица, и обществени допитвания.

6.2.2. Мерки, взети след междинна/ex-post оценка

Европейският съюз играе водеща роля в тази област от 1996 г. насам. Предходните действия бяха оценени неколкократно от независими експерти, които подчертаха техния решителен принос за избягването на рисковете за деца и препоръчаха „необходимостта от продължаване“ на тези дейности.

Препоръките са формулирани във въпросните доклади за оценка и в проучванията на Евробарометър. Получените уроци бяха взети под внимание при дефиниране на целите и обхвата на действие на новата програма.

6.2.3. Условия и честота на извършване на оценките в бъдеще

Междинна оценка на програмата ще бъде извършена в средата на срока на действие на програмата. Тя ще измери ефективността и ефикасността, ще прегледа логиката на изпълнение и, при необходимост, ще формулира препоръки за пренасочване на действията по програмата.

Оценка ex-post , съсредоточена върху влиянието на действията ще бъде проведена в края на програмата.

7. мерки за борба с измамите

Решенията и договорите за финансиране между Комисията и бенефициерите предвиждат провеждането на in situ проверки в помещенията, собственост на бенефициерите на безвъзмездни средства от Общността, от страна на Комисията и Сметната палата, като последните притежават правомощия да изискат доказателства за всеки отделен разход, извършен по силата на въпросните договори, споразумения и правни задължения в рамките на пет години след изтичането на договорения срок. В случай на необходимост ще бъдат проведени одити на място.

Бенефициерите подлежат на задължения за докладване и водене на финансова и счетоводна отчетност. Тази отчетност се анализира от гледна точка на съдържание и допустимост на разходите, като се вземат предвид принципите за икономичност и добро финансово управление.

Към финансовите споразумения е приложена информация от административен и финансов характер, имаща за цел да конкретизира кой вид разходи са допустими при съответното споразумение. Където е целесъобразно, покритието на определени разходни елементи от страна на Общността ще бъде ограничено до позиции, които са реални, подлежат на идентифициране и потвърждаване в съответствие с вътрешната счетоводна политика на бенефициера, за да бъде улеснено ревизирането и одитирането на проектите, обект на финансиране.

По отношение на обществените поръчки и в съответствие с Финансовия регламент (членове 93—96) могат да бъдат налагани административни и финансови санкции от страна на Комисията по отношение на кандидати или тръжните участници, които са посочени в някой от случаите на изключване.

8. ПОДРОБНОСТИ ЗА РЕСУРСИТЕ

8.1. Цели на предложението с оглед на тяхната финансова стойност

Бюджетни кредити за поети задължения в милиони €(до 3 знака след десетичната запетая)

Година n | Година n+1 | Година n+2 | Година n+3 | Година n+4 | Година n+5 |

Длъжностни лица или временно нает персонал[48] (ХХ 01 01) | A*/AD | 4 | 4 | 4 | 4 | 4 | 4 |

B*, C*/AST | 5 | 5 | 5 | 5 | 5 | 5 |

Персонал, финансиран по[49] статия ХХ 01 02 | 3 | 3 | 3 | 3 | 3 | 3 |

Друг персонал[50], финансиран по статия XX 01 04/05 |

ОБЩО | 12 | 12 | 12 | 12 | 12 | 12 |

8.2.2. Описание на задачите, произтичащи от дейността

- Управление на програмата: покани, работна програма, процедури на Комисията

- Управление на проекта: контрол на процеса на изпълнение; наблюдение на разходите по проекта, техническа помощ

- Организация или контролиране на конференции, работни групи и семинари, на кампании за популяризиране, на Дни и Форуми на по-безопасния Интернет

- Провеждане на дейности, които не са финансирани

- Сътрудничество със съответните департаменти на Комисията

8.2.3. Източници на човешки ресурси (по закон)

(Когато е посочен повече от един източник, да се посочи броят на постовете, получени от всеки от източниците)

( Постове, понастоящем разпределени за управлението на програмата, които трябва да бъдат заменени или продължени

( Постове, предварително разпределени в рамките на Годишната политическа стратегия/Предварителния проектобюджет (ГПС/ППБ) за година n

( Постове, които ще бъдат необходими при следващата процедура за ГПС/ППБ

( Постове, които трябва да бъдат преразпределени, като се използват наличните ресурси в рамките на управляващата служба (вътрешно преразпределение)

( Длъжности, необходими за година n, въпреки че не са предвидени в ГПС/ППБ за съответната година.

8.2.4. Други административни разходи, включени в референтната сума (XX 01 04/05 – Разходи за административно управление)

в милиони € (до 3 знака след десетичната запетая)

Бюджетен ред (номер и наименование) | Година n | Година n+1 | Година n+2 | Година n+3 | Година n+4 | Година n+5 и след това | ОБЩО |

Друга техническа и административна помощ | 0,3 | 0,3 | 0,3 | 0,3 | 0,3 | 1,5 |

- intra muros |

extra muros |

Общо техническа и административна помощ | 0,3 | 0,3 | 0,3 | 0,3 | 0,3 | 1,5 |

8.2.5. Финансови разходи за човешки ресурси и свързаните с тях разходи, които не са включени в референтната сума

в милиони € (до 3 знака след десетичната запетая)

Вид човешки ресурси | Година n | Година n+1 | Година n+2 | Година n+3 | Година n+4 | Година n+5 и след това |

Длъжностни лица и временно наети лица (XX 01 01) | 1,053 | 1,053 | 1,053 | 1,053 | 1,053 | 1,053 |

Персонал, финансиран по статия ХХ 01 02 (помощен персонал, командировани национални експерти, договорно нает персонал и т.н.) (посочете бюджетния ред) | 0,196 | 0,196 | 0,196 | 0,196 | 0,196 | 0,196 |

Общо разходи за човешки ресурси и свързани с тях разходи (които НЕ са в референтната сума) | 1,249 | 1,249 | 1,249 | 1,249 | 1,249 | 1,249 |

Разчет — длъжностни лица и временно наети лица Следва да бъде направена препратка към точка 8.2.1, ако е приложимо Длъжностни лица и временно нает персонал: 9 длъжностни лица *117 000 EUR Персонал, финансиран по статия XX 01 01: 2 договорно наети лица * 63 000 EUR и 1END * 70 000 EUR |

Изчисление — Персонал, финансиран по статия ХХ 01 02 Следва да бъде направена препратка към точка 8.2.1, ако е приложимо |

8.2.6. Други административни разходи, които не са включени в референтната сума

в милиони € (до 3 знака след десетичната запетая)

Година n | Година n+1 | Година n+2 | Година n+3 | Година n+4 | Година n+5 и след това | ОБЩО |

XX 01 02 11 01 – Командировки | 0,024 | 0,024 | 0,024 | 0,024 | 0,024 | 0,024 | 0,144 |

XX 01 02 11 02 – Срещи и конференции |

XX 01 02 11 03 – Комитети[52] | 0,043 | 0,043 | 0,043 | 0,043 | 0,043 | 0,215 |

XX 01 02 11 04 – Проучвания и консултации |

XX 01 02 11 05 – Информационни системи |

2 Общо други разходи за управление (ХХ 01 02 11) |

3 Други разходи от административен характер (уточнете, като посочите и бюджетния ред) |

Общо административни разходи, различни от тези за човешки ресурси и свързани разходи (които НЕ са включени в референтната сума) | 0,067 | 0,067 | 0,067 | 0,067 | 0,067 | 0,024 | 0,359 |

Изчисление — Други административни разходи, които не са включени в референтната сума

Командировки — 30 командировки на година x 800 EUR в рамките на ЕС

Комитети — 2 годишни срещи x 1 участник x 27 държави-членки x 800 EUR

[1] За целите на настоящия обяснителния меморандум терминът „онлайн технологии“ се отнася за технологиите, използвани за достъп до Интернет или до други комуникационни технологии. В допълнение, в някои случаи, като например при видеоигрите съществуват както „онлайн“, така и „офлайн“ използване на съдържание и услуги, като и двете могат да имат отношение към детската безопасност.

[2] Решение № 276/1999/ЕО на Европейския Парламент и на Съвета от 25 януари 1999 г.:

http://ec.europa.eu/information_society/activities/sip/docs/html/decision/276_1999_EC.htm.

[3] План за действие за по-безопасен интернет 1999—2004 г., Програма за по-безопасен Интернет плюс 2004—2008 г.

[4] COM(2006) 663 и окончателен доклад за оценка на Плана за действие за по-безопасен Интернет (2003-2004 г.), IDATE, май 2006 г., стр. 4:http://ec.europa.eu/information_society/activities/sip/docs/prog_evaluation/final_evaluation_report_en_siap_06112006.pdf.

[5] COM(2006) 661

[6] http://ec.europa.eu/saferinternet.

[7] Препоръка 98/560/ЕО на Съвета от 24 септември 1998 г.:http://europa.eu/scadplus/leg/en/lvb/l24030b.htm.

[8] Препоръка 2006/952/ЕО на Европейския парламент и на Съвета от 20 декември 2006 г. (ОВ L 378, 27.12.2006 г.).

[9] http://conventions.coe.int/Treaty/en/Treaties/Html/185.htm.

[10] Приета от Комитета на министрите на 12 юли 2007 г. на второто заседание на заместник-министрите.Конвенцията беше открита за подписване по време на конференцията на европейските министри на правосъдието на 25 и 26 октомври 2007 г.

[11] Рамково решение на Съвета от 20 януари 2004 г. за борба със сексуалната експлоатация на деца и детската порнография (2004/68/ПВР).

[12] Съобщение на Комисията до Европейския Парламент, Съвета и Комитета на регионите - COM(2007) 267, 22.5.2007 г.

[13] COM(2006) 367, 4.7.2006 г..

[14] Заключение 16457/07 на Съвета от 12 декември 2007 г.

[15] Съобщение за престъпленията в кибернетичното пространство, стр. 9.

[16] http://www.iwf.org.uk/media/news.196.htm.

[17] http://www.interpol.int/Public/News/2007/ChildConf20070606.asp.

[18] Проучване на Евробарометър от 2007 г: http://ec.europa.eu/information_society/activities/sip/docs/eurobarometer/qualitative_study_2007/summary_report_en.pdf.

[19] Дейност 3 („Основни тенденции в обществото и последиците от тях“) от тема 8 („Социално-икономически хуманитарни науки“).

[20] Решение № 276/1999/ЕО на Европейския парламент и на Съвета от 25 януари 1999 г. (ОВ L 33, 6.2.1999 г., стр. 1).

[21] Решение № 1151/2003/ЕО на Европейския парламент и на Съвета от 16 юни 2003 г. (ОВ L 162, 1.7.2003 г., стр. 1).

[22] Решение № 854/2005/EО на Европейския парламент и на Съвета от 11 май 2005 г. за създаване на многогодишна програма на Общността за насърчаване на по-безопасно използване на Интернет и нови онлайн технологии (OВ L 149, 11.6.2005 г., стp. 1).

[23] ОВ С, стр.

[24] ОВ С, стр.

[25] ОВ С, стр.

[26] COM(2005) 229

[27] COM(2007) 170. Изменено предложение за директива на Европейския парламент и на Съвета за изменение на Директива 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност.

[28] Директива 2002/58/ЕО на Европейския парламент и на Съвета от 12 юли 2002 г. относно обработката на лични данни и защита на правото на неприкосновеност на личния живот в сектора на електронните комуникации (ОВ L 201, 31.7.2002 г., стр. 37).

[29] Директива 2000/31/ЕО на Европейския парламент и на Съвета от 8 юни 2000 г. за някои правни аспекти на услугите на информационното общество, и по-специално на електронната търговия на вътрешния пазар (ОВ L 178, 17.7.2000 г., стр. 1).

[30] ОВ L 13, 20.1.2004 г., стр. 44.

[31] ОВ L 270, 7.10.1998 г., стр. 48.

[32] ОВ L 378, 27.12.2006 г., стр. 72.

[33] ОВ L 33, 6.2.1999 г., стр. 72. Решение, изменено с Решение № 1151/2003/ЕО на Европейския парламент и на Съвета от 16 юни 2003 г.

[34] ОВ L 162, 1.7.2003 г., стр. 1.

[35] ОВ L 149, 11.6.2005 г., стр. 1.

[36] COM(2001) 690; COM(2003) 653; COM(2006) 663.

[37] ОВ L 184, 17.7.1999 г., стр. 23.

[38] OВ C 139, 14.6.2006 г., стp. 1.

[39] Многогодишни бюджетни кредити.

[40] Едногодишни бюджетни кредити.

[41] Разходи, които не спадат към глава xx 01 на съответния дял xx.

[42] Разходи, които спадат към статия xx 01 04 на дял xx.

[43] Разходи, които спадат към глава хх 01, без статии хх 01 04 или хх 01 05.

[44] Виж точки 19 и 24 от Междуинституционалното споразумение.

[45] При необходимост се добавят допълнителни колони, например при продължителност на действието над 6 години.

[46] Както е описано в точка 5.3.

[47] Както е описано в точка 5.3.

[48] Разходи за който НЕ се покриват от референтната сума.

[49] Разходи за който НЕ се покриват от референтната сума.

[50] Разходи за който се покриват от референтната сума

[51] Трябва да се посочи конкретната законодателна финансова обосновка за съответната/ите изпълнителна/и агенция/и.

[52] Посочете вида на комитета и групата, към която принадлежи.